11 Moaposetoloi Paulo o ile a re: “Moperesiti yo o kwa godimo mongwe le mongwe o tlhomelwa go isa dimpho le ditlhabelo tshupelo.” (Bahebera 8:3) Ela tlhoko gore Paulo o kgaoganya ditshupelo tse di neng di dirwa ke moperesiti yo mogolo bogologolo kwa Iseraele ka dikarolo tse pedi, e leng, “dimpho” le “ditlhabelo,” kana “ditlhabelo tsa maleo.” (Bahebera 5:1) Gantsi batho ba aba dimpho go bontsha lorato le kanaanelo, go dira botsala, le gore ba ratwe le go amogelwa. (Genesise 32:20; Diane 18:16) Go ntse jalo le ka ditshupelo tse dintsi tse di neng di laelwa mo Molaong, le tsone di ka tsewa e le “dimpho” tse motho a neng a di abela Modimo gore a mo rate le go mo amogela. * Fa motho a ne a tlodile Molao o ne a tshwanetse go lefa, mme o ne a duela ka go ntsha “ditlhabelo tsa maleo.” Dibuka Tsa Ntlha Tse Tlhano, segolobogolo Ekesodo, Lefitiko le Dipalo, di na le dintlha tse dintsi tse di malebana le mefuta e e farologaneng ya ditlhabelo le ditshupelo. Le fa gone go ka se ka ga nna motlhofo gore re tlhaloganye le go gakologelwa dintlha tsotlhe tse di malebana le mefuta e e farologaneng ya ditlhabelo, go ka nna molemo go ela tlhoko dintlha dingwe tsa konokono tsa tsone.